Teater: Sprækker bryder facaden på den gamle sandfarvede teaterbygning på Ny Vestergade, der huser Teater Momentum, Nørregaards Teater og Den Fynske Opera.

Allerede for et år siden beskrev Fyens Stiftstidende den slidte bygning, der trænger til en grundig renovering. Men der er endnu intet sket.

Det skal der dog ændres på nu. I hvert fald udvendigt. For mens Teater Momentum har ansvaret for den indvendige vedligeholdelse, er det Odense Kommune, der skal betale for den udvendige. Og by- og kulturrådmand Jane Jegind fortæller, at der snart bliver gjort noget ved Momentums krakelerede facade. Faktisk allerede næste år, hvis alt går efter planen.

- Der er jo altid en kamp om de ganske få midler, vi har til rådighed til at vedligeholde kommunens bygninger, men medmindre byrådet går ind og sparer mere på området, skal det udføres i 2020, siger Jane Jegind.

Momentum blev indviet i 2005, og i de seneste 10 år har Marianne Klint været direktør for det eksperimenterende teater.

- Det er blevet meget slidt på de 10 år, jeg har været her. Vi har i gennemsnit en forestilling om dagen, og det slider meget på huset, siger Marianne Klint:

- Det trænger til noget kærlighed over det hele.

Der er dog ikke planer om, at der foreløbig skal gøres noget ved den indvendige slitage.

- Publikum føler, at det er som at komme hjem i en dagligstue, men det har vi indrettet det som, for at dække over, at det flere steder er meget nedslidt, siger Marianne Klint - og spørger:

- Hvornår skulle vi kunne lukke for at renovere?